b'\n_START_ARTICLE_\nUAE\n_START_PARAGRAPH_\nUAE on alun perin Bernd Schmidtin kehitt\xc3\xa4m\xc3\xa4 emulaattoriohjelma, joka emuloi Commodoren Amiga-tietokonemallistoa. Se on GNU GPL:ll\xc3\xa4 julkaistu vapaaohjelma._NEWLINE_UAE tuli alun perin sanoista Unusable Amiga Emulator (suom. k\xc3\xa4ytt\xc3\xb6kelvoton Amiga-emulaattori), koska se ei toiminut. Sittemmin siit\xc3\xa4 tuli Unix Amiga Emulator ja monia muita. Koska mik\xc3\xa4\xc3\xa4n pitemmist\xc3\xa4 nimist\xc3\xa4 ei nykyisin kuvaa ohjelmistoa, on sen nimi pelk\xc3\xa4st\xc3\xa4\xc3\xa4n UAE._NEWLINE_Ensimm\xc3\xa4inen versio ohjelmasta julkaistiin 1995. UAE oli pitk\xc3\xa4\xc3\xa4n k\xc3\xa4yt\xc3\xa4nn\xc3\xb6ss\xc3\xa4 k\xc3\xa4ytt\xc3\xb6kelvoton, koska 1990-luvun puoliv\xc3\xa4lin PC:eiden laskuteho ei riitt\xc3\xa4nyt Amigan emulointiin. Ohjelmiston kehittyess\xc3\xa4 ja PC:eiden tehon kasvaessa se pikkuhiljaa saavutti kyvyn reaaliaikaiseen emulointiin, pystyen vuoteen 1998 menness\xc3\xa4 emuloimaan Amiga 500:aa suurin piirtein t\xc3\xa4ydell\xc3\xa4 nopeudella._NEWLINE_Nykyisin UAE on tehokas ja liki kattava Amiga-emulaattori. Se emuloi Amigan OCS-, ECS- ja AGA-piirisarjoja sek\xc3\xa4 Amigan I/O-laitteita ja prosessoreita (Motorolan 68k-sarjaa). UAE on k\xc3\xa4\xc3\xa4nnetty useille k\xc3\xa4ytt\xc3\xb6j\xc3\xa4rjestelmille, mukaan lukien Microsoft Windows, Linux, MacOS, RISC OS, Xbox-konsoli ja jopa AmigaOs ja AROS, joissa se mahdollistaa Amigan piirej\xc3\xa4 vaativien ohjelmien ajamisen PowerPC-laitteistoissa. UAE k\xc3\xa4ytt\xc3\xa4\xc3\xa4 Amigan levykkeist\xc3\xa4 tehtyj\xc3\xa4 levykuvia. Useimmat Amigan ohjelmat saa toimimaan UAE:lla, mutta jotkin ohjelmat vaativat k\xc3\xa4ytett\xc3\xa4v\xc3\xa4n prosessorin ja piirisarjojen tarkkaa konfigurointia._NEWLINE_UAE vaatii toimiakseen Amigan Kickstart-ROM:ien sis\xc3\xa4ll\xc3\xb6t, jotka ovat tekij\xc3\xa4noikeudella suojattuja, ja joita on vaikea hankkia laillisesti, ellei omista Amigaa._NEWLINE_UAE:sta on kaksi p\xc3\xa4\xc3\xa4haarautumaa: Windowsille tehty WinUAE, joka on projekteista aktiivisempi, ja muille j\xc3\xa4rjestelmille tehty E-UAE. WinUAE:ta kehitt\xc3\xa4\xc3\xa4 suomalainen Toni Wilen, E-UAE:ta Richard Drummond.'